મે ૨૦૧૪થી કેન્દ્રમાં ભારતીય જનતા પક્ષ(ભાજપ)ના નેતા નરેન્દ્ર મોદીના વડપણવાળી સરકાર આવી છે ત્યારથી ભાજપની માતૃસંસ્થા રાષ્ટ્રીય સ્વયંસેવક સંઘ (આરએસએસ) દુનિયાભરમાં ચર્ચામાં છે. રાષ્ટ્રપતિ રહેલા ડૉ.પ્રણવ મુખરજી કોંગ્રેસના ડૉ.મનમોહનસિંહના નેતૃત્વવાળી સરકારમાં નાણામંત્રી હતા ત્યારે ડિસેમ્બર ૨૦૧૦માં દિલ્હી પાસેના બુરારીમાં મળેલા કોંગ્રેસના અધિવેશનમાં તેમણે રાજકીય ઠરાવ રજૂ કર્યો હતો. તેમાં રાષ્ટ્રીય સ્વયંસેવક સંઘ (આરએસએસ)ના ‘આતંકવાદીઓ સાથેના સંબંધો’ અને ‘વર્ષ ૨૦૦૬ના માલેગાંવ બોમ્બ વિસ્ફોટ તથા ૨૦૦૭ના હૈદરાબાદની મક્કા મસ્જિદ બોમ્બવિસ્ફોટમાં સંડોવણીની તપાસનો આગ્રહ’ રાખવા સુધી એ ગયા હતા. એ જ ડૉ.મુખરજી શુક્રવાર ૮ જૂન, ૨૦૧૮ના રોજ આરએસએસના નાગપુર મુખ્યાલયમાં માનવંતા મહેમાન બન્યા. શક્ય છે કે એમનું હૃદયપરિવર્તન થયું હોય. સંઘના સરસંઘચાલક ડૉ.મોહનજી ભાગવત સાથે પ્રણવદાના રાષ્ટ્રપતિભવનનાં વર્ષોમાં કેળવાયેલા ઘરોબાનો તેમણે વિશ્વને પરિચય કરાવ્યો. કોંગ્રેસની નેતાગીરીએ પ્રણવદાને નાગપુર જતાં વારવા ઘણા ધમપછાડા કર્યા, પણ વચને બંધાયેલા ૮૨ વર્ષીય નિવૃત્ત રાષ્ટ્રપતિએ પોતાની સગ્ગી દીકરી અને દિલ્હી મહિલા કોંગ્રેસની અધ્યક્ષા શર્મિષ્ઠા મુખરજીની વાત પણ ના માની તે ના જ માની. સામાન્ય રીતે ગરિમાપૂર્ણ વ્યક્તિત્વ માટે જાણીતા પ્રણવદા થોડા કલાકો માટે સંઘના કાર્યક્રમમાં સામેલ થયા, પણ આગામી વર્ષે લોકસભાની ચૂંટણી લગી એમના નાગપુર પ્રવાસની ચર્ચા માત્ર મીડિયામાં જ નહીં, ચૂંટણી સભાઓમાં પણ થવાના સંકેતો મળે એવો માહોલ રચતા ગયા. હજુ કોંગ્રેસમાંથી ભાજપ ભણી હિજરત કરવા ઇચ્છુકોને દોડવા માટે ઢાળ પણ મળશે.